钦定古今图书集成/明伦汇编/氏族典/第201卷 > 《郑樵通志》 > 高湖
## 钦定古今图书集成/明伦汇编/氏族典/第201卷 > 《郑樵通志》 > 高湖

按《魏书高湖传》，“湖字大渊，渤海蓨人也，汉太傅褒之
后。祖庆，慕容垂司空。父泰，吏部尚书。湖少机敏，有器
度，与兄韬俱知名于时。少历显职，为散骑常侍。登国
十年，垂遣其太子宝来伐也，湖言于垂，当敦修旧好，
乂宁国家，言颇切厉。垂怒，免湖官。既而宝果败于参
合。宝立，乃起湖为征卤将军、燕郡太守。宝走和龙，兄”
弟交争，湖见其衰乱，遂率户三千归国。太祖赐爵东
阿侯，加右将军，总代东诸部。世祖时，除宁西将军、凉
州镇都大将，镇姑臧，甚有惠政。年七十卒。赠镇西将
军、秦州刺史，谥曰敬。